text: Nu er der gået 72 timer: Intet spor efter Kaj Nielsen
  03 april 2017 kl. 18.14
  Politiet er på bar bund. 74-årige Kaj Nielsen er endnu ikke fundet. Han har været væk siden fredag, og politiet har ingen nye spor. 
  Siden fredag har Kaj Nielsen været forsvundet fra sit hjem i Horsens. Den lettere demente Kaj gik en tur, men han er ikke blevet set siden.
  Tidligere i dag fik politiet et tip. Kaj Nielsen var blevet set i Stensballe. Men tippet har desværre ikke hjulpet politiet videre.
  - Han er stadig ikke fundet. Vi har indstillet vores eftersøgning for i dag. Vi kan frygte, at han er faldet. Han er jo en ældre mand. Men vi har før set demente dukke op igen efter noget tid, siger Jørn Lindhardt, der er vagtchef ved Sydøstjyllands Politi.
  Jørn Lindhardt, vagtchef, Sydøstjylland Politi: "Jo længere tid, der går, jo sværere bliver det."
  Politiet modtager mange tips fra borgere, og de vurderer dem alle sammen. Derfor beder politiet fortsat om hjælp i eftersøgningen på Kaj Nielsen.
  -Jo længere tid, der går, jo sværere bliver det, siger Jørn Lindhardt.
  I morgen vil Sydøstjyllands Politi se, om der kan gøres mere, der ikke allerede er gjort.
  
  
  